Cyril se Yes4Youth mislei publiek oor oopstelling van stelsel, nou wat van ons Blanke jeug, dalk moet ons ook iets opstel en fondse van die VSA kry | SAUK.co.za - Nuus.info
Cyril se Yes4Youth mislei publiek oor oopstelling van stelsel, nou wat van ons Blanke jeug, dalk moet ons ook iets opstel en fondse van die VSA kry
Hoewel die Yes4Youth-jeugwerknemerskema vandag op Twitter aangekondig het dat hulle hul registrasieblad ook vir werklose wit jeugdiges oopgestel het, is die teendeel egter die waarheid.
Dit was die reaksie van Solidariteit Jeug nadat die Yes4Youth-skema die aankondiging gemaak het nadat hulle vandeesweek onder fel kritiek deurgeloop het omdat hulle wit werklose jongmense op grond van hul velkleur blatant uit die skema sluit.
“Alhoewel Yes4Youth aanvoer dat die program nou oop is vir alle rasse word jy steeds uitgesluit uit die program as jy wit is. ʼn Boodskap deel jou met hoflike minagting mee dat jy van ander webwerwe kan gebruik maak om jou CV te plaas. Jy kwalifiseer steeds nie vir die YES-program nie, want jy is nie net jonk en werkloos nie – maar wit,” het Paul Maritz, koördineerder van Solidariteit Jeug gesê.
“Toe die bestuurders van die program gekonfronteer is deur die duidelike immorele implikasies van hul pogings om gruwelik teen arm wit mense te diskrimineer, het hulle dit klaarblyklik nodig geag om hul boodskap te verander. Ongelukkig het hulle dit nie goedgedink om hul immorele gedrag stop te sit nie.
Yes4Youth probeer nie net om die publiek op sosiale media – waar hulle onder skerp kritiek deurgeloop het – te mislei nie, maar die skema wys ook deur hul aksies dat diegene wat dit lei die uitsluiting van mense op grond van hul ras goedkeur,” het Maritz gesê.
Maritz het voorts gesê dat hierdie stap nóg ʼn klap in die gesig van jong wit werkloses is: “Jy word steeds op grond van jou ras uitgesluit uit die diens wat aangebied word, maar amptelik word nou verkondig dat jy wel ingesluit is. Met hierdie minagtende boodskap dring Yes4Youth daarop aan dat jong werkloses in verskillende rye moet gaan staan en dit gebaseer op velkleur.
Dit versterk die idee dat wit mense in Suid-Afrika eintlik tweedeklasburgers is omdat hulle wit is. Dit is onverdedigbaar dat die webwerf nou vir die desperate jong werklose wit vrou sê dat sy in ʼn ander ry hoort en dat sy gelukkig moet wees sy word enigsins op die YES-webwerf toegelaat.”
Volgens Maritz sal Solidariteit Jeug voortgaan om ʼn klagskrif saam te stel wat mense die geleentheid sal bied om ʼn brief aan die president oor die uitsluiting van werklose jeugdiges bloot op grond van hul velkleur te onderteken. “Die narratief wat ontstaan is dat dit reg en normaal is om mense op grond van hul velkleur uit te sluit. Ons kan eenvoudig nie hieroor stilbly nie en die stem van duisende mense moet in hierdie verband gehoor word,” het Maritz gesê.
“Die krisis van jeugwerkloosheid is inderdaad groter as ras. Yes4Youth voer aan dat hulle ook groter as ras is. Dit is tyd dat hulle die daad by die woord voeg. Verwyder die rasseklassifikasie by die registrasie en beloon besighede wat jong werkloses help – ongeag hul ras.
Om steeds aan te voer dat ʼn spesifieke ras se jong werkloses groter waarde het as ʼn ander ras s’n is moreel onverdedigbaar. Die idee dat jong swart werkloses slegs gehelp kan word deur jong wit werkloses uit te sluit, bly absurd,” het Maritz aangevoer.
“Deur die boodskap wat blatant op grond van ras uitsluit, te verwyder en dit met twee afsonderlike rye vir werkloses te vervang, het bitter min aan die hele kwessie verander. Yes4Youth sê steeds vir die jong wit werklose: ‘Jy is eintlik onwelkom; gaan staan asseblief in ʼn ander ry.’ Wanneer ʼn mens te skaam kry om aan ander te erken waarmee jy besig is, is dit tyd om jou optrede te staak en nie bloot daaroor te jok nie,” het Maritz afgesluit.
Solidariteit win tans ʼn regsmening in oor moontlike litigasie in verband hiermee.
Categories: Afrikaans, Afrikaner, ANC, Boer, Dienslewering, Gemeenskap, Menseregte, moedertaal, Nuus, Politiek, Ramaphosa, Rassisme, Rassisme op wittes, SA-nuus, Solidariteit, Volksmoord
Tags: jeugwerknemerskema, rasseklassifikasie, Solidariteit Jeug, tweedeklasburgers, Twitter, wit mense te diskrimineer, wit werklose jongmense, Yes4Youth
« Nuwe regs vereniging in SA gestig slegs vir swartes, omrede hul glo moeg is vir rassisme in die regswese wat oorheers word deur wit mans
Oudts­hoorn Nuus:- Jong wat nonsens aan gejaag het wil nou onderhandel met die gereg »